# Borchs Kollegium

### Fra Wikipedia, den frie encyklopædi

Du har nye beskeder (forskel fra næstsidste redigering).

Borchs Kollegium (oprindeligt latinsk navn: Collegium Mediceum) blev grundlagt den 29. maj 1691 af Ole Borch for at huse seksten fattige, gudfrygtige og lærde studiosi. Det er et af Københavns Universitets gamle kollegier.

## [redigér] Bygningen

Borchs Kollegium om vinteren

Det oprindelige hus, inklusive Borchs bibliotek og kemiske laboratorier, blev ødelagt sammen med resten af byen ved Københavns brand 1728. Huset blev genopbygget på resterne af det gamle og stod klar tre år og 5500 rigsdaler senere i 1731.

Under Københavns bombardement i 1807 blev kollegiet endnu en gang brændt ned til grunden. Ifølge kilderne deltog studenter fra kollegiet i adskillige træfninger, som blev udkæmpet med landsatte britiske tropper. Bombardementet af byen endte dog med at ødelægge store dele af området omkring Frue Plads, og på tredjedagen den 4. september brød ilden ud, og bygningen gik op i flammer.

Den tredje bygning – huset som det står i dag – blev bygget i 1824-1825 under arkitekt Peder Mallings ledelse. Det blev indviet den 28. maj 1825.

## [redigér] Beboerne

Mange berømtheder har boet på Borchs Kollegium. En fuldstændig liste over alumner og eforer kan findes på hjemmesiden. Særligt kan fremhæves Ludvig Holberg, som virkede som efor for kollegiet fra 1748 til 1754 .

Også Jens Paludan-Müller, alumne nr. 703, boede på Borchs Kollegium. Han huskes den dag i dag for sin indsats i den 2. Slesvigske Krig. Han faldt ved Sankelmark sø den 6. februar 1864, og en mindesten i haven ærer hans dåd:

  JENS
  PALUDAN-MÜLLER
  FALDEN VED
  SANKELMARK SØ
  6. FEBRUAR 1864
  --
  INDAD FREMAD OPAD

Ordene indad fremad opad kommer fra et mindedigt skrevet af E. F. Koch, og de er første ord i hhv. andet, tredje og fjerde vers i digtet: Indad vil vi vende Hu, Fremad vil vi flytte Fod og Opad vil vi løfte Blik. Det fulde digt lyder

  Mørke Skyer skjulte brat
  Sol i Nattens Skjød,
  Ak, men Regn i Sandet
  Var dyrest Blod, der flød.
  Mod og Tro bryder dog haardest Skjolderand,
  Atter kan det vorde Dag i Sorgens Land.

  Indad vil vi vende Hu,
  Øge Fædres Arv,
  Modersmaal skal klinge
  til Folkehjertets Tarv, -
  Mod og Tro bryder da fremmed Skjolderand,
  Atter skal det vorde Dag i Sandheds Land.

  Fremad vil vi flytte Fod
  Under Friheds Flag,
  Glemme Leg og Latter
  Med Ladhedsaanden spag.
  Mod og Tro bryder kjækt Fordoms Skjolderand,
  Atter da det vorder Dag i Daadens Land.

  Opad vil vi løfte Blik
  Hente Styrken ned -
  Der er En, der husker
  Hver Nød, som Folket led -
  Mod og Tro bryder da Urets Skjolderand,
  Atter kan det vorde Dag i Fredens Land.

  Tak til dem, som foran gik
  Saadan Livets Vej,
  Ledestjerner klare,
  Vi svigte dem blot ej!
  Mod og Tro bryder da Tydskens Skjolderand,
  Atter da det vorder Dag i Danmarks Land.

## [redigér] Ekstern henvisning

- Hjemmeside for Borchs Kollegium

## [redigér] Kilder

Johannes Pedersen, Borchs Kollegiums Historie 1728-1823. København: Gad 1916.

Hentet fra "http://da.wikipedia.org../../../b/o/r/Borchs_Kollegium_e884.html"

Kategorier: Københavns Universitet | Kollegier

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg

##### Andre sprog

- English